CELEX: 62015TN0091
Language: lv
Date: 2015-02-19 00:00:00
Title: Lieta T-91/15: Prasība, kas celta 2015. gada 19. februārī – AEDEC/Komisija

20.4.2015   
            
            
               LV
            
            
               Eiropas Savienības Oficiālais Vēstnesis
            
            
               C 127/34
            
         Prasība, kas celta 2015. gada 19. februārī – AEDEC/Komisija
   (Lieta T-91/15)
   (2015/C 127/47)
   Tiesvedības valoda – spāņu
   
      Lietas dalībnieki
   
   
      Prasītāja: Asociación Española para el Desarrollo de la Epidemiología Clínica (AEDEC) (Madride, Spānija) (pārstāvis – R. López, abogado)
   
      Atbildētāja: Eiropas Komisija
   
      Prasītājas prasījums:
   
   
               —
            
            
               atcelt lēmumu, ar kuru Eiropas Komisijas E direkcijas (veselība) Pētniecības un inovāciju ģenerāldirekcija atteica pieprasīto finansējumu saskaņā ar sludinājumu par konkursu H2020-HCO-2014, kas tika saņemts 2014. gada 4. septembrī, un pārskatīt noraidītā projekta īpašības un priekšrocības.
            
         
      Pamati un galvenie argumenti
   
   Pamati, kurus prasītāja izvirzīja prasības pamatošanai, izriet no vispārējā labas pārvaldības principa pārkāpšanas, ka arī vispārējā pārskatāmības un vienlīdzīgas attieksmes principa pārkāpšanas. Šie pamati ir balstīti uz šādiem apsvērumiem:
   Konsorcijam LATIN PLAN, kuru koordinē AEDEC, ir jāsaņem sludinājumā par konkursu H2020-HCO-2014 piedāvātās subsīdijas. Lēmums, ar kuru šīs subsīdijas tika atteiktas, un lēmums, ar kuru šis atteikums tika apstiprināts, ir acīmredzami netaisnīgi šādu iemeslu dēļ:
   
               a)
            
            
               Nosūtot paziņojumus projekta vērtēšanas procesa gaitā, Komisija nepareizi identificēja tā koordinatoru un tos nosūtīja personai, kas nebija ne attiecīgā projekta likumīgais pārstāvis, ne kontaktpersona, ne koordinators. Šai kļūdai šajā gadījumā ir būtiska nozīme, jo šai personai nav nekādas saistības ar AEDEC un tā ir konsorcija LATIN PLAN Somijas komandas loceklis.
               Komisija acīmredzot nosprieda, ka šai personai nav jāsaņem subsīdijas, jo tā uzskatīja, ka šī persona koordinēja projektu LATIN PLAN kā daļu no AEDEC un vienlaicīgi bija Somijas komandas loceklis. Tādējādi tā piemēroja “piešķirto līdzekļu nesummēšanas principu”, kas Savienības tiesībās ir piemērojams subsīdiju jomā un saskaņā ar kuru gadījumā, ja saņēmējs ir viens un tas pats, nevienam projektam nevar tikt piešķirtas vairāk par vienu subsīdiju, kas tiek segtas no budžeta līdzekļiem. Katrs LATIN PLAN komandas partneris lūdz piešķirt budžetu. Ja komandai galu galā tiktu piešķirtas subsīdijas, Komisijas kļūdas rezultātā attiecīgā persona saņemtu subsīdijas gan kā AEDEC loceklis, gan kā Somijas komandas loceklis.
            
         
               b)
            
            
               Saskaņā ar projekta novērtēšanas ziņojumu tā autori neesot ne izskaidrojuši, ne pamatojuši (kā tas viņiem būtu bijis jādara) asimetriju, kas pastāv starp katras konsorcijā LATIN PLAN ietilpstošās komandas pieprasīto budžetu, tādējādi projekti zaudēja punktus. AEDEC neapstrīd, ka starp dažādu komandu vai partneru pieprasītajiem budžetiem pastāv zināma asimetrija, tomēr nav taisnība, ka tā netika izskaidrota. Konkrētāk, AEDEC nodaļā par budžeta pamatošanu ir pilnībā un detalizēti izskaidrojis iemeslus, kādēļ tieši AEDEC ir partneris, kas pieprasa vislielāko budžetu.
            
         
               c)
            
            
               Projekts no zinātniskā viedokļa ir labs projekts. Komanda saņēma 11 no maksimāli iespējamajiem 15 punktiem un tā sekmīgi nokārtoja sludinājumā par konkursu paredzēto kvalitātes pārbaudījumu 10 punktu apmērā. Attiecīgais projekts saņēma vairāk punktus nekā citi projekti, kuriem tika piešķirts finansējums, kas pierāda, ka pieņemtais lēmums nav taisnīgs.